De er de næste i rækken til at gøre en forskel i sundhedsvæsenet, men de seneste uger har de kommende jordemødre, læger, tandlæger og sygeplejersker lige som alle andre studerende været hjemsendt for at mindske risikoen for smitte med coronavirus.

Det bliver der dog lavet om på nu.

Studerende på sidste semester på en række samfundskritiske og sundhedsfaglige uddannelser får således lov til at vende retur til deres uddannelsesinstitutioner, så de kan gøre deres uddannelser færdige.

Syv sundhedsfaglige uddannelser åbner igen Studerende på sidste semester af medicin, odontologi og tandtekniker samt sygeplejerske-, bioanalytiker-, jordemoder- og radiografuddannelserne får lov at komme retur til deres uddannelsesinstiutioner, når de er klar til at åbne igen. Kilde: Politiken

Det oplyser uddannelses- og forskningsminister Ane Halsboe-Jørgensen (S).

- Det er faggrupper, som vi i den grad har brug for i vores sundhedsvæsen. For eksempel skulle vi gerne have færdiguddannet 1.200 sygeplejersker denne sommer. Det ville være alvorligt, hvis de ikke blev færdige og ikke kunne indgå i efterårets beredskab, siger hun.

Mange må vente lidt endnu

Før de studerende kan vende retur, kræver det imidlertid, at den enkelte uddannelsesinstitution er klar til at tage imod dem.

Og det kræver et stykke arbejde at nå dertil, fortæller uddannelsesdekan på sygeplejerskeuddannelsen på VIA University College i Midtjylland Jonna Frølich.

- Alle vores bygninger skal jo være klar, så vi kan modtage studerende igen. Der er masser af gelændere, håndtag og toiletter og så videre, som vi skal være sikre på, at vi kan få rengjort godt nok, siger hun.

Derudover har uddannelsesinstitutionen doneret alle handsker, mundbind og overtrækskitler til Region Midtjylland, og der skal derfor købes nye hjem.

Derfor vil undervisningen på VIA University College også i næste uge foregå online, oplyser Jonna Frølich.

Nødvendigt at få tingene i hænderne

Hos de studerende er der et stort og bredt ønske om at komme tilbage.

Det gælder også dem, der endnu ikke er på sidste semester.

I øjeblikket følger sygeplejerskestuderende i København Kristina Dalum undervisningen via sin computer, men det er ikke helt det samme, fortæller hun.